text: পরীমনির আংটি বদল, বিয়ে পাঁচ বছর পর -Deshebideshe
  পরীমনির আংটি বদল, বিয়ে পাঁচ বছর পর
  ঢাকা, ১৪ ফেব্রুয়ারী- ফাল্গুনের প্রথম প্রহর কাটতে না কাটতেই, গোলাপের রঙে রাঙা হয়ে উঠেছেন পরীমনি। হ্যাঁ, গতকাল ছিলো পহেলা ফাল্গুন, আজ বিশ্ব ভালোবাসা দিবস। আর দুই উৎসবের ঠিক মাঝেই অনেকটা চুপিসারে বিয়ের আংটি বদলের কাজটি সারলেন এ নায়িকা। গেল রাতে সামাজিক যোগাযোগের মাধ্যম ফেসবুকে সেই অন্তিম মুর্হূতের ছবি প্রকাশ তারই সত্যতা নিশ্চিত করলেন হালের জনপ্রিয় নায়িকা।
  চিত্রনায়িকা পরীমনির প্রেম-বিয়ে নিয়ে অনেক জল ঘোলা হলেও, তিনি বরাবরই সেসব অস্বীকার করে এসেছেন। কিন্তু শুটিংয়ে গিয়ে সবার অগোচরে বিয়ের আংটি বদলের কাজটি সারবেন, আর তার ছবি ফেসবুকে প্রকাশ করে সবাই চমকে দিবেন, এমনটা কেউ হয় তো ভাবেনি। কিন্তু তাই ঘটেছে।
  এ বিষয়ে জানতে চাইলে সত্যতা স্বীকার করে পরীমনি বাংলামেইলকে বলেন, 'হঠাৎ করেই আংটি বদল হল। আমি নিজেও বুঝতে পারিনি কি করে কি হয়ে গেল।'
  তবে ভক্তদের হতাশ না করার ইঙ্গিত দিয়ে পরীমনি আরও বলেন, 'আংটি বদল হলেও আমাদের এখনই বিয়ে করার চিন্তা নেই। বিয়ে মিনিমাম পাঁচবছর পর।'
  পরীমনি বর্তমানে গিয়াসউদ্দিন সেলিমের 'স্বপ্নজাল' ছবির শুটিংয়ের জন্য চাঁদপুরে অবস্থান করছেন। সেখানে গতকাল হঠাৎ উপস্থিত হন হবু বর। ভালোবাসা দিবসের প্রথম প্রহরে পরীমনির অনামিকায় আংটি আর গলায় নেকলেস জড়িয়ে দেন। অন্যদিকে পরীমনিও হবু বরের অনামিকায় আংটি তুলে দেন। তবে বন্ধু বান্ধব, এমন কী 'স্বপ্নজাল' ছবির নির্মাতা গিয়াস উদ্দিন সেলিমের অজান্তে এ ঘটনা ঘটে।
  উল্লেখ্য, পরীমনি তার হবু সর্ম্পকে তেমন কোন তথ্য প্রকাশ করতে রাজি হননি। তবে শিগগির ঘটা করে আনুষ্ঠানিকভাবে তা জানানোর নিশ্চয়তা দিয়েছেন।